SCC ฟอร์มเจ๋งกำไรปี 63 ดีเกินคาด 3.4 หมื่นลบ. ลุ้นวิ่งหาเป้า 420 บาท  
SCC ฟอร์มเจ๋งกำไรปี 63 ดีเกินคาด 3.4 หมื่นลบ. ลุ้นวิ่งหาเป้า 420 บาท  
27 ม.ค. 2564

บริษัท ปูนซิเมนต์ไทย จำกัด(มหาชน)  หรือ SCC รายงานผลการดำเนินงานสิ้นสุดวันที่ 31 ธันวาคม 2563 ดังนี้

สำหรับ SCC แจ้งผลการดำเนินงานปี 63 มีรายได้จากการขาย 399,939 ล้านบาท ลดลง 9% จากปีก่อน จากราคาขายของสินค้าเคมีภัณฑ์ลดลงตามราคาน้ำมันและปริมาณขายลดลงจากการหยุดซ่อมบำรุงโรงงานของบริษัทมาบตาพุดโอเลฟินส์ จำกัด (MOC) และมีกำไรสำหรับปี 34,144 ล้านบาท เพิ่มขึ้น 7% จากปีก่อน จากผลการดำเนินงานที่ดีขึ้นในทุกธุรกิจ
โดยปี 2563 มีรายได้จากการขายเท่ากับ 399,939 ล้านบาท ลดลง 9% จากปีก่อน จากราคาและปริมาณขายของสินค้าเคมีภัณฑ์ลดลง อย่างไรก็ดี EBITDA เท่ากับ 74,600 ล้านบาท ลดลงเพียง 1% จากการปรับปรุงประสิทธิภาพการผลิตอย่างต่อเนื่องและต้นทุนการผลิตที่ลดลงในธุรกิจซีเมนต์และผลิตภัณฑ์ก่อสร้าง
นอกจากนี้บริษัทประกาศปันผลงวดดำเนินงานวันที่ 1 ก.ค. 2563 ถึงวันที่ 31 ธ.ค. 2563 อัตราการจ่ายปันผลเป็นเงินสด  8.50บาทต่อหน่วย วันที่ไม่ได้รับสิทธิปันผล (XD) วันที่ 8 เม.ย. 2564 วันที่จ่ายปัน 23 เม.ย. 2564
ด้านนักวิเคราะห์บริษัทหลักทรัพย์ โนมูระ พัฒนสิน จำกัด (มหาชน) คาดากำไรสุทธิปี 2563 ของ SCC จะอยู่ที่ 33,559 ล้านบาท เพิ่มขึ้น 5% เมื่อเทียบกับปี 2562 อยู่ที่ 32,014 ล้านบาท ส่วนรายได้จากการขายปี 2563 จะอยู่ที่ 4.12 แสนล้านบาท ลดลง 6% จากปีก่อนอยู่ที่ 4.37 แสนล้านบาท ขณะเดียวกันได้ปรับประมาณการกำไรก่อนจะหักค่าใช้จ่ายดอกเบี้ย ภาษี และค่าเสื่อมราคา (EBITDA) ปี 2563 เพิ่มขึ้น 12% ขณะที่ปี 2564 เพิ่มขึ้น 11% และปี 2565 เพิ่มขึ้น 12% สะท้อนอัตรากำไรที่ดีขึ้นของธุรกิจเคมีภัณฑ์จากสเปรดปิโตรเคมีที่สูงกว่าคาดจากความต้องการใช้พลาสติกสูงขึ้นจากการเปลี่ยนพฤติกรรมบริโภค และวัคซีนฯ มาเร็ว
อย่างไรก็ตาม คาดกำไรปกติปี 2564 อยู่ที่ 44,124 ล้านบาท เพิ่มขึ้น 29% เมื่อเทียบกับช่วงเดียวกันของปีก่อน เนื่องจากธุรกิจซีเมนต์ดีมานด์ฟื้นตัวจากโควิด-19, ธุรกิจเคมีภัณฑ์เติบโตจากไม่มีปิดซ่อม MOC (45 วัน) เหมือนปี 2563 มีกำลังการผลิตโอเลฟินส์ขยายเพิ่ม 5% และสเปรดปิโตรเคมีฟื้นต่อเนื่อง ตามดีมานด์ทั่วโลกฟื้นตัว ดังนั้นมองเป็นโอกาส “ซื้อเก็งกำไร” และปรับราคาเป้าหมายปี 2564 ขึ้นเป็น 420 บาทต่อหุ้น สะท้อนธุรกิจเคมีภัณฑ์ที่อัตรากำไรดีกว่าคาด
ด้านราคาหุ้น SCC ปิดวันนี้(27 ม.ค.64) อยู่ที่ระดับ 392.00 บาท ลบ 3.00 บาท หรือ 0.76%  ด้วยมูลค่าซื้อขาย 1.59 พันล้านบาท